ఆర్ఐఎల్- ఆర్‌పీఎల్ విలీనానికి గ్రీన్‌సిగ్నల్
PNR|
ముకేశ్ అంబానీ నేతృత్వంలోని రిలయన్స్ ఇండస్ట్రీస్ లిమిటెడ్ (ఆర్ఐఎల్)లో రిలయన్స్ పెట్రోలియం లిమిటెడ్ (ఆర్‌పీఎల్) విలీనానికి ఆమోదముద్ర పడింది. సోమవారం సమావేశమైన రెండు కంపెనీల బోర్డులు ఈ భారీ విలీనానికి గ్రీన్‌సిగ్నల్ ఇచ్చాయి. రెండు కంపెనీలకు ముకేశ్ అంబానీ ప్రమోటర్‌గా వ్యవహరిస్తున్నారు.
ప్రపంచంలోనే ఓ అతిపెద్ద రిఫైనరీ సంస్థగా ఆర్ఐఎల్‌ను ఆవిష్కరించే దిశగా, ఆర్‌పీఎల్‌ను అందులో విలీనం చేస్తున్నారు. ఈ విలీనం ఏప్రిల్ 1, 2008 నుంచి అమల్లోకి వస్తుంది. ఆర్ఐఎల్- ఆర్‌పీఎల్ మధ్య 1:16 షేర్ల నిష్పత్తితో ఈ విలీనం జరుగుతుంది. ప్రతి 16 ఆర్‌పీఎల్ వాటాలకు ఒక ఆర్ఐఎల్ షేరును వాటాదారులకు కేటాయించాలని తాజా బోర్డు సమావేశంలో నిర్ణయించారు.
విలీనంతో ఆర్ఐఎల్ ప్రపంచంలోని 50 అతిపెద్ద రిఫైనరీ కంపెనీల్లో ఒకటిగా నిలవనుంది. ఇదిలా ఉంటే అంతకుముందు ఆర్‌‍పీఎల్‌లో అమెరికాకు చెందిన ఇంధన దిగ్గజం చెవ్రోన్ ఎనర్జీకి ఉన్న ఐదు శాతం వాటాను కొనుగోలు చేస్తున్నట్లు ఆర్ఐఎల్ బోర్డు ప్రకటించింది. చెవ్రోన్‌కు ఉన్న 22.50 కోట్ల వాటాలు లేదా ఐదు శాతం వాటా కొనుగులతో ఆర్‌పీఎల్‌లో ఆర్ఐఎల్ వాటా 75.38 శాతానికి చేరుతుంది.
సంబంధిత వార్తలు